«Continuiamo così, facciamo del male». L’Udin des ultimis setemanis al fâs tornâ iniments chê innomenade frase di Nanni Moretti/Michele Apicella tal film ‘Bianca’.
Dopo vê cjapât cuatri patafs cuintri de Juve, îr a’nd à cjapâts ancjetancj a Palermo, cu la diference che almancul un gol lu à fat e che il Palermo, colôr di rose compagn dai juventins a Udin, cumò al à jonzût in classifiche la scuadre di balon furlane.
Cualchidun al dîs che e je colpe di chê scrite – Dacia Arena – che dopo jessi saltade fûr in tancj resoconts de partide dai 17 di Zenâr, cumò si le viôt, a caratars cubitâi, ancje tal Stadi di Udin.
Si pues dî che al è un non che al puarte sfighe. Chest, che al sedi clâr, nol dipent dal fat che la Dacia e sedi rumene, cemût che al scrîf cualchi fenomen in rêt: al sarès compagn, o magari ancje piês, se il main sponsor al fos Fca o Renault. Ce che nol va al è che chel implant al à un altri non, ven a dî Stadi Friûl.
Lis causis di cheste situazion a son ancje altris, ma la telenovela dal non dal stadi e je emblematiche di ce che al sucêt te scuadre e soredut te societât blancje e nere. Za di un pôc di timp in tancj si domandisi, in particolâr, trop che ae dirigjence i interessie pardabon dal Udin e dai siei tifôs…
Ce che al è sigûr al è che… no son sigurecis. L’Udin al clope in atac, in difese, tal mieç dal cjamp e fintremai in puarte, là che ancje Karnezis al sbrisse, cemût che al è sucedût chê altre domenie.
A Palermo il puartîr grêc al è stât un dai miôr, ma nol è stât avonde. Tal prin timp i blancs e neris, cu la cubie di atac Thereau-Perica cui polvars bagnâts e cun pôcs riforniments, a àn cirût prin di dut di no fâsi meti tal sac dai parons di cjase, ispirâts in cjamp di Vazquez e fûr dal gnûf alenadôr Schelotto.
Cun plui grinte e cun plui snait i sicilians a zuin di plui e miôr, intant che l’Udin al imbastìs alc di bon dome su lis corsiis laterâls, soredut in graciis dal dinamisim di Widmer, cu la colaborazion di Badu e Bruno Fernandes. Se pal Palermo al è Girardino chel che al à lis ocasions miôr ma al tire fûr bersai, pal Udin al è Thereau che al fâs sù par jù compagn, intant che Perica al somee une fantasime, e in gjenerâl, a part chês conclusions fûr scuare, la partide e va indenant flapute.
Il svolt al rive passade la mieze ore, cuntune biele azion Vazquez-Gilardino-Hiljermark che si siere cul gol di Quaison, che al certifiche la superioritât dai parons di cjase e al see lis gjambis ae scuadre furlane.
Tal secont timp l’Udin al prove a fâ alc di plui, ma i tentatîfs di Perica e Widmer a cjatin simpri Sorrentino al so puest. Propit l’intervent dal puartîr dai sicilians su la conclusion dal svuizar dal Udin al invie la azion che e puarte al doi a zero: cuintripît di Vazquez, passaç par Quaison e assist par Hiljemark.
Sot di doi goi, finalmentri Colantuono, al bute dentri Zapata (parcè lu vevial tignût fûr??) e si viôt alc di miôr indenant. La incressite de pression ofensive blancje e nere e met in crisi la difese palermitane e Badu al cole te aree di rigôr in maniere une vore suspiete: al varès di jessi rigôr, cu la espulsion di Gonzalez, compagn che la setemane stade a Udin par Danilo, ma Tagliavento no si vise e nol sivile.
Tal ultin cuart di ore l’incuintri al torne a jessi vivarôs. Prime al segne Lazaar, po al rive il gol de bandiere di Thereau, Sorrentino al pare une biele conclusion di Felipe, si sfante cussì la pussibilitât pal Udin di tornâ a dreçâ la partide e Trajkovski al siere il discors cuntun tîr di fûr che al finîs te puarte furlane.
Domenie che e ven l’Udin al zuiarà cu la Lazio. Viodarìn. Intant in rêt al è cui chel domande che l’Udin al vedi un gnûf alenadôr: Oronzo Canà. Si passaraial ae ‘bizona’ e al ‘5-5-5’?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn